Tiener aangekeer ná verkragting van jonger seuns | Netwerk24
Tiener aangekeer ná verkragting van jonger seuns
Deur André Damons 08 November 2019 18:28
'n Tienerseun van Postmasburg in die Noord-Kaap verskyn Maandag in die landdroshof in die dorp in verband met die beweerde verkragting van drie jonger seuns.
Die tiener is Vrydag in hegtenis geneem in verband met die beweerde verkragting van twee negejarige seuns en een agtjarige.
Brig. Mohale Ramatseba, polisiewoordvoerder, sê die 18-jarige verdagte het die kinders vermoedelik oor 'n tydperk verkrag. Die jongste voorval was glo verlede Saterdagmiddag toe hy hulle na sy plakkershut geroep het.
Dit is onbekend wanneer die beweerde verkragtings begin het en hoeveel keer die kinders deurgeloop het.
Die kinders het in die pad gespeel, nie ver van die tiener se huis nie, toe hy hulle weggelok het.
Volgens Ramatseba het hy die kinders glo eers met 'n mes gedreig en gesê hy gaan hulle doodmaak voor hy hulle gemolesteer het.
Die polisie ondersoek die moontlikheid dat die tiener meer kinders gemolesteer het en vra ouers wie se kinders moontlik van sy slagoffers was, om die Postmasburg-polisie se eenheid vir gesinsgeweld, kinderbeskerming en seksuele misdrywe te kontak.
"Ouers moet seker maak hul kinders is altyd veilig en beland nie in die hande van bose mense met verskuilde motiewe nie," sê Ramatseba.
Die verdagte sal op drie aanklagte van verkragting in die hof verskyn.
* Ouers kan wat vermoed hulle kinders is ook slagoffers van die tiener, kan ao. Deborah Bob bel by 082 454 3643.